Aontachas na hÚcráine leis an Aontas Eorpach

Chuir an tAontas Eorpach tús le cainteanna ballraíochta leis an Úcráin sa bhliain 2023. D’fhógair Uachtarán na Comhairle Eorpaí, Charles Michel, ar an 14 Nollaig 2023 go raibh sé socraithe tús a chur leis an idirbheartaíocht.

Bhí sé ina imní ag an am go mbainfeadh Viktor Orbán, Príomhaire na hUngáire, leas as veto chun bac a chur ar chainteanna ballraíochta leis an Úcráin. Mhaígh sé nach ngéillfeadh sé do bhrú ó stáit eile san AE ach sa deireadh níor bhain sé leas as a veto. Bhí Orban i gconaí i gcoinne na hÚcráine a bheith ina ball den Aontas. Ach shiúil sé amach as an seomra le linn do na ceannairí eile a bheith ag caitheamh vóta ar an gceist, rud a d’fhág gur glacadh leis an rún. (Níos déanaí, vótáil Orban i gcoinne pacáiste fóirithinte – gur fiú €50bn é - a thabhairt don Úcráin).

Léirigh pobalbhreith a rinneadh i sé bhallstáit de chuid an AE go raibh scoilt i measc an phobail faoi mhéadú an AE. Ní raibh móramh ann ar son ballraíocht a thabhairt d’aon cheann de na tíortha a bhí ag iarraidh bheith istigh ach bhí meon níos ‘oscailte’ ag daoine i dtaobh na hÚcráine, an Mholdóiv agus Montainéagró.

 Féach freisin     

 Ionradh na Rúise ar an Úcráin

 Tagairtí 

Catagóir:An Úcráin
Catagóir:An tAontas Eorpach
Catagóir:Ionradh na Rúise ar an Úcráin
Catagóir:Comhairle na hEorpa
Catagóir:Viktor Orbán